Elektronikgiganten Power er klar til at åbne sit første varehus i Jylland. Det kommer til at ligge i Mega Syd i Viby og flere kan være på vej.

Annonce

Der har længe været planer om det, og i forbindelse med Elgigantens opkøb af Fona, meldte elektronikgiganten Power ud, at man snart var klar til at rykke ind i Aarhus.

Powers direktør Jesper Boysen er klar til at åbne sin første butik i Aarhus. Pressefoto

Og det er man snart, forsikrer Power-direktør Jesper Boysen over for Lokalavisen.

I slutningen af året eller i begyndelsen af 2017 er man klar med en kæmpe butik i det sydlige Aarhus. Nærmere bestemt ved Mega Syd i Viby.

»Vi har længe kigget på Aarhus og har bare ventet på det rette sted. Det tror vi på, at vi nu har fundet i Viby. Mega Syd har udviklet sig til at være et fantastisk handelsområde, hvor kunderne kan få alt, hvad de mangler,« siger Jesper Boysen til Lokalavisen.

Den nye butik bliver ifølge avisen på 2000 kvadratmeter og kommer til at ligge i en af de nye længer ved shoppingknudepunktet i sydbyen.

Annonce

Flere på vej

Det nye tilbudshus i Viby bliver ikke det eneste i Aarhus, hvis det står til Power-direktøren.

»Vi har kig på både Skejby og Tilst. Vi vurderer, at to til tre varehuse er, hvad der passer til en by af Aarhus' størrelse,« siger han til Lokalavisen.

Butikken i Viby bliver den femte i Danmark, men den første i Jylland.